
Notă informativă

la proiectul Hotărârii Guvernului pentru aprobarea Regulamentului privind incinerarea și coincinerarea deșeurilor
	1.  Denumirea autorului şi, după caz, a participanţilor la elaborarea proiectului

	Proiectul Hotărârii Guvernului pentru aprobarea Regulamentului privind incinerarea și coincinerarea deșeurilor este elaborat de către Ministerul Agriculturii, Dezvoltării Regionale şi Mediului.

	2. Condiţiile ce au impus elaborarea proiectului de act normativ şi finalităţile urmărite

	Proiectul propus este elaborat în temeiul articolelor 17 și 8 lit. c) din Legea nr. 209/2016 privind deșeurile și întru executarea prevederilor poziției 8.26.1 din Planul de acțiuni al Guvernului pentru anii 2020-2023 (în continuare - PAG), aprobat prin Hotărîrea Guvernului nr. 636/2019.
În proiectul propus se transpun parțial prevederile Directivei 2010/75/UE a Parlamentului European şi a Consiliului din 24 noiembrie 2010 privind emisiile industriale, în particular cele care reglementează procesele și instalațiile de incinerare și coincinerare a deșeurilor. 
Respectiv, elaborarea, aprobarea și implementarea actului normativ prevăzut de Legea nr. 209/2016 privind deșeurile și planificat în  PAG va contribui la implementarea angajamentelor asumate de către Republica Moldova în urma ratificării Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte, semnat la Bruxelles la 27 iunie 2014.
De asemenea, următoarele condiții au impus elaborarea prezentului Regulament:

1) Lipsa cadrului normativ secundar pentru punerea în aplicare a art.17 privind incinerarea și coincinerarea deșeurilor din Legea nr. 209/2016 privind deșeurile, armonizat cu legislația europeană;

2) Lipsa infrastructurii de planificare, organizare şi implementare a unui sistem de management integrat al deşeurilor la toate nivelurile;

3) Rata scăzută de conectare a populației la servicii de colectare a deșeurilor;

4) Lipsa depozitelor pentru depozitarea finală a deşeurilor construite şi operate în conformitate cu standardele de mediu;

5) Insuficienţa finanţării în domeniul managementului deşeurilor atât la nivel de stat, cât şi la nivel privat;

6) Infrastructura precară pentru colectarea, transportul şi eliminarea deşeurilor, mai ales în zonele rurale;

7) Rate foarte mari de depozitare a deșeurilor și foarte mici de reciclare, contrar ierarhiei deșeurilor și obiectivelor de reciclare stabilite de legilația națională și la nivelul UE;

8) Înhumarea sau arderea necontrolată a deșeurilor;

9) Desfășurarea unor activități de incinerare și coincinerare în mod necorespunzător cu folosirea metodelor și instalațiilor neautorizate, neechipate cu filtre cu gradul înalt de purificare a gazelor reziduale etc.;

10) Riscul pentru sănătate mai ales a populației care locuiește în apropiere depozitelor de acumulare a deșeurilor, cauzată de poluarea aerului, contaminarea solului și a apelor de suprafață din cauza emisiilor de gaze și a levigatului specifice depozitelor de deșeuri;
11) Lipsa unor responsabilităţi clar definite pentru fiecare actor implicat în managementul deşeurilor la nivel de instituţii de stat, asociaţii, organizaţii neguvernamentale, sectorul privat, societăţii civile asociate (toate avînd o finanţare insuficientă a domeniului managementului deşeurilor la nivel de stat), fapt ce împiedică implementarea unor măsuri globale eficiente de gestionare a deşeurilor;

12) Lipsa capacităţilor de tratare a deşeurilor periculoase, inclusiv a celor spitaliceşti, care, fiind depozitate de rând cu cele municipale, prezintă un risc sporit pentru mediu, precum şi a deşeurilor de construcţii şi demolare, a dejecţiilor animaliere, a deşeurilor stradale, a uleiurilor tehnice, a anvelopelor etc.
Prin adoptarea prezentului act normativ și asigurarea reglementării activităților de incinerare și coincinerare a deșeurilor la nivel național, operatorii vor putea contribui la reducerea cu până la 90 % a volumului deșeurilor ajunse la groapa de gunoi și respectiv micșorarea treptată a suprafețelor de teren supuse contaminării prin depozitare a deșeurilor, în paralel cu un nivel ridicat de recuperare energetică și materială. 
Implementarea prevederilor Regulamentului va contribui la îmbunătățirea treptată a calității mediului, aerului, apei, solului și reducerea emisiilor gazelor cu efect de seră (GES), în primul rînd emisiilor de metan (CH4), precum și reducerea riscurilor pentru sănătatea omului, legate de poluarea componentelor de mediu.

Nu în ultimul rând, dat fiind faptul că sectorul deșeurilor are o contribuție de 10 % la emisiile naționale de GES, prin prezentul Regulament se va contribui la atingerea obiectivului asumat de Republica Moldova, privind reducerea până în 2030, în mod necondiționat emisiilor de gaze cu efect de seră până la 70%, comparativ cu 1990.
Aplicarea prezentului Regulament va contribui și la tranziția către o economie circulară, cu condiția ca ierarhia deșeurilor stabilită de UE să fie utilizată drept principiu călăuzitor și ca alegerile făcute să nu împiedice atingerea unor niveluri mai ridicate de prevenire a generării deșeurilor, precum și reutilizării și reciclării a acestora.
Principalele avantaje atribuite incinirării sunt următoarele:
1) Reducerea suprafețelor de teren necesare depozitării deșeurilor și revenirea acestora în circuitul economic, datorită micșorării, prin tratarea termică, a volumului deșeurilor cu pînă la 90%, precum și masei acestor deșeuri cu pînă la 75%;  
2) Devierea deșeurilor de la depozitele de deșeuri împiedică producerea emisiilor de metan, care au un efect asupra încălzirii globale de până la 86 de ori mai mare decât CO2 pe o perioadă de 20 de ani;

3) Evitarea  emisiilor  în  atmosferă  a  gazelor  cu  efect  de  seră, precum și evitarea degajării mirosurilor neplăcute; 

4) Reducerea consumului de combustibili convenţionali pentru producerea de energie electrică sau termică; 
5) Conservarea resurselor naturale: cărbune, păcură, gaz, ghips, calcar, argilă etc.;

6) Prin tratarea termică a deșeurilor va fi redus considerabil pericolul contaminării apelor subterane legat de posibile infiltraţii ale levigatului;

7) Reducerea costurilor aferente utilizării vehiculelor mari și transportării deșeurilor la depozite, dat fiind cantitatea redusă de deșeu pentru depozitare.



	3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene

	Întru îndeplinirea angajamentelor asumate prin Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte, ratificat prin Legea nr. 112/2014 și anume prevederile Titlului IV „Cooperarea economică și alte tipuri de cooperare sectorială”, Capitolul 16 „Mediul Înconjurător”, în proiectul Regulamentului se transpune parțial prevederile Directivei de mediu 2010/75/UE a Parlamentului European şi a Consiliului din 24 noiembrie 2010 privind emisiile industriale (prevenirea și controlul integrat al poluării), în particular cele care reglementează condițiile de funcționare a instalațiilor de incinerare și coincinerare a deșeurilor.
Gradul de compatibilitate a actului UE cu proiectul de Regulament în cauză este reflectat în tabelul de concordanță elaborat conform prevederilor Hotărârii Guvernului nr. 1171/2018 pentru aprobarea Regulamentului privind armonizarea legislației Republicii Moldova cu legislația Uniunii Europene, precum și va fi expertizat de către Centrul de Armonizare a Legislației din cadrul Cancelariei de Stat. 

	4. Principalele prevederi ale proiectului şi evidenţierea elementelor noi

	Proiectul Regulamentului stabilește condiții de exploatare și cerințe tehnice stricte, prin stabilirea de valori limită de emisie pentru instalațiile de incinerare și de coincinerare de deșeuri cu scopul de a preveni sau limita pe cât posibil efectele negative ale incinerării și coincinerării de deșeuri asupra mediului și în special poluarea datorată emisiilor în aer, sol, apele de suprafață și apele subterane, precum și a riscurilor pe care acestea le prezintă pentru sănătatea oamenilor. Proiectul de hotărîre a Guvernului este elaborat sub formă de regulament în corespundere cu art. 14 alin.(2) din Legea nr. 100/2017 cu privire la actele normative, în temeiul prevederilor Legii nr. 209/2016 privind deșeurile (art.17 Incinerarea și coincinerarea deșeurilor). 

În procesul elaborării proiectului de regulament s-a ținut cont de faptul că sistemul de autorizare și control al emisiilor în apă, aer, sol și gestionare de deșeuri sunt reglementate de acte legislative separate, prin urmare au fost luate în considerație prevederile Legii apelor nr. 272/2011, Legea nr. 209/2016 privind deșeurile și Legea nr. 1422/1997 privind protecția aerului atmosferic. Asigurarea prevenirii sau minimizării, la etapele inițiale, a impactului negativ asupra mediului și sănătății populației, planificarea activităților de incinerare și de coincinerare a deșeurilor se realizează în conformitate cu Legea nr. 86/2014 privind evaluarea impactului asupra mediului.

Din punct de vedere structural, proiectul de hotărâre a guvernului prenotat, se axează pe prevederi principale precum: dispoziții generale, condiții de funcționare a instalaţiilor de incinerare şi coincinerare a deşeurilor, obligațiile operatorului instalației de incinerare sau de coincinerare a deșeurilor de a asigura monitorizarea continuă a emisiilor substanțelor periculoase, valorile limită ale emisiilor în aer și ape pentru instalaţiile de incinerare şi coincinerare, mecanismul de livrare și recepție a deșeurilor, evacuarea apelor uzate provenite din epurarea gazelor reziduale, controlul şi supravegherea instalațiilor de incinerare și coincinerare, cerințe privind măsurătorile, accesul la informaţie şi participarea publicului.

	5. Fundamentarea economico-financiară

	După cum rezultă din analiza preliminară a impactului de reglementare, dar și din evaluările efectuate în țările UE care au transpus deja această Directivă, noul proiect de act normativ va avea un impact economic direct asupra operatorilor care vor practica ca activitate, eliminarea sau recuperarea deșeurilor în instalaţii de incinerare a deșeurilor sau în instalaţii de coincinerare a deșeurilor. Pentru a identifica și respectiv cuantifica eventualele costuri, au fost studiate mai multe surse de informare, în particular:

· GIZ Waste to energy Guide, 2017 https://www.giz.de/en/downloads/GIZ_WasteToEnergy_Guidelines_2017.pdf
· Analiza cost-beneficiu a adoptării acquis-ului comunitar de mediu. Costuri şi beneficii ale adoptării de către România a legislaţiei europene de protecţie a mediului http://www.cide.ro/P%20108-109-2004%20-%20Platon%20-%20Analiza%20costbeneficiu.pdf

· Integrated Pollution Prevention and Control Reference Document on the Best AvailableTechniques for. Waste Incineration by European Commission file:///C:/Users/User/Desktop/AIR%20incinerare/Analiza%20costuri_superseded_wi_bref_0806_0.pdf

· Best Available Techniques (BAT) Reference Document for Waste Incineration   2019 https://eippcb.jrc.ec.europa.eu/sites/default/files/2020-01/JRC118637_WI_Bref_2019_published_0.pdf   

· Waste-to-Energy in the EU: The E_ects of Plant Ownership,Waste Mobility, and Decentralization on Environmental Outcomes and Welfare

https://ideas.repec.org/a/gam/jsusta/v12y2020i14p5743-d385692.html
· A Cost‐Benefit Analysis of Waste Incineration with Advanced Bottom Ash Separation Technology for a Chinese Municipality – Guanghan https://publik.tuwien.ac.at/files/PubDat_210340.pdf
· Techno-economic assessment of municipal solid waste incineration plant-case study of Tehran, Iran https://wteinternational.com/wp-content/uploads/2015/09/Techno-economic-assessment-of-municipal-solid-waste-incineration-plant-case-study-of-Tehran-Iran-1.pdf 

· A Cost-effectiveness Analysis for Incineration or Recycling of Dutch Household PlasticWaste https://www.sciencedirect.com/science/article/abs/pii/S0921800916306462
Reieșind din informațiile analizate prezentate mai sus, investițiile pentru instalații de incinerare suportate de operatori sunt mari, oscilând în mediu între 150-200 milioane euro, inclusiv costuri pentru tratarea deșeurilor per tonă (80-115 euro/tonă). Costurile investiționale pot fi mai mici, dacă se optează pentru o instalație cu un standard tehnic mai inferior, de multe ori caracteristic țărilor în curs de dezvoltare. De remarcat, în acest caz, apare riscul de avarii neplanificate și duratele de oprire mai mari ale serviciilor cresc din cauza lipsei sistemelor de rezervă, în timp ce componentele critice pot suferi de la coroziune puternică și duc la o durată de viață mai scurtă a instalației. Acest lucru poate crește semnificativ costurile pentru exploatare și întreținere. 

În comparație cu instalațiile de incinerare, pentru instalațiile de coincinerare a deșeurilor costurile investiționale sunt mult mai reduse, între 20-50 milioane euro, inclusiv și costuri mai mici pentru tratarea deșeurilor per tonă (20-45 euro/tonă). Un alt factor pozitiv, este posibilitatea retehnologizării fabricilor producătoare de ciment și/sau a centralelor termice deja existente și funcționale în Republica Moldova, cu costuri considerabile mai mici. De remarcat, cu cât costurile combustibililor primari sau materiilor prime sunt mai mari, cu atât este mai atractivă o investiție în instalații de coincinerare la fabricile producătoare de ciment. Prin urmare, pentru Republica Moldova, o țară dependentă de aceste resurse, opțiunea de gestionare a deșeurilor prin coincinerare cu beneficii de mediu și economice garantate este cea mai potrivită opțiune. 
Pentru aprobarea și implementarea Regulamentului privind incinerarea și coincinerarea deșeurilor, nu este necesară înființarea, reorganizarea sau desființarea unor instituții. Cu toate acestea, va fi necesar personal calificat, cu studii superioare pentru controlul conformității. Conform activităților pe care le desfășoară Agenția de Mediu și Inspectoratul pentru Protecția Mediului, aceasta va juca un rol foarte important în monitorizarea și aplicarea prevederilor actului normativ.

	6. Modul de încorporare a actului în cadrul normativ în vigoare

	Aprobarea proiectului de hotărire nu implică modificarea, abrogarea sau elaborarea unor
acte normative noi.

	7. Avizarea şi consultarea publică a proiectului

	Anunţul privind inițierea elaborării proiectului de hotărîre, Nota informativă și Analiza impactului de reglementare (AIR) pentru proiectul de hotărâre sunt plasate pe pagina web oficială a Ministerului Agriculturii, Dezvoltării Regionale şi Mediului, la adresa www.madrm.gov.md la rubrica Transparenţă decizională - „Anunțuri de inițiere a elaborării deciziei”.

Ulterior, după discutarea și expertizarea AIR în modul stabilit de legislația în vigoare, setul de documente pentru proiectul de hotărâre va fi definitivat, anunțat, avizat și expertizat în modul stabilit de legislația în vigoare. 

	8. Constatările expertizei anticorupție 

	Proiectul elaborat urmează a fi supus expertizei anticorupție de către Centrul Național
Anticorupție în conformitate cu Legea integrității nr. 82/2017. Informația privind
rezultatele expertizei anticorupție va fi inclusă după recepționarea raportului de
expertiză anticorupție.

	9. Constatările expertizei de compatibilitate

	Proiectul elaborat urmează a fi supus expertizei de compatibilitate de către Centrul de Armonizare a Legislației din cadrul Cancelariei de Stat. Informația privind rezultatele  expertizei de compatibilitate va fi inclusă după parvenirea avizului respectiv.

	10. Constatările expertizei juridice

	Informația privind rezultatele  expertizei juridice va fi inclusă după recepționarea avizului expertizei juridice.

	11. Constatările altor expertize

	Informația relevantă va fi inclusă după consultarea, avizarea și expertizarea a proiectului. 

